Politieke partye moet private befondsing bekendmaak, sê hofDie Wes-Kaapse hooggeregshof. Argieffoto Die Wes-Kaapse hooggeregshof het Woensdag beslis die parlement moet binne die volgende 18 maande voorsiening maak dat politieke partye die bronne van hul private befondsing openbaar moet maak. Die hofbeslissing dat wetgewing deur die parlement aangepas moet word, kom te midde van teenstand deur sommige partye wat vrees dat dié openbaarmaking befondsing in gedrang kan bring. Regter Yasmin Meer het in hofdokumente gesê die bekendmaking van die private befondsing van politieke partye en onafhanklike kandidate is noodsaaklik vir die doeltreffende uitoefening van die reg om te stem en om politieke keuses te maak. Sy het die parlement opdrag gegee om die Wet op die Bevordering van Toegang tot Inligting (Paia) sodanig aan te pas. Die aansoek om die grondwetlikheid van PAIA, wat partybefondsing uitsluit, uit te daag, is deur die nie-winsgewende organisasie My Vote Counts (MVC) ingedien. MVC het die hofuitspraak verwelkom en gesê dit is aanduidend dat daar wetgewing in plek moet wees wat toegang tot inligting toelaat. Gary van Staden, ŉ politieke analis by NKC Research, het gesê daar is kommer dat die uitspraak ŉ aansienlike invloed op befondsing kan hê en dat dit partye blootstel vir verleentheid. “Daar is die moontlikheid van aansienlike verleentheid. Ek dink ons gaan vind dat sommige mense wat voorkom dat hulle stoere ondersteuners van een party is, eintlik geld vir ŉ ander party gee,” het Van Staden gesê. Die DA, wat een van die respondente in die hofaansoek was, het gesê sommige van sy donateurs sal verkies om nie openbaar gemaak te word nie uit vrees vir diskriminasie. ŉ Woordvoerder van die ANC, wat ook een van die respondente was, was nie onmiddellik beskikbaar vir kommentaar nie.